b'\n_START_ARTICLE_\nBalonarska nesre\xc4\x8da na Ljubljanskem barju (2012)\n_START_SECTION_\nPotek nesre\xc4\x8de\n_START_PARAGRAPH_\nToplozra\xc4\x8dni balon Lindstrand LBL 600C (registrska \xc5\xa1tevilka S5-OLM) s ko\xc5\xa1aro velikosti 5,2\xc3\x971,7 metra, takrat najve\xc4\x8dji serijski potni\xc5\xa1ki balon na svetu, je 23. avgusta 2012 zjutraj poletel z Ljubljanskega barja na komercialni polet proti Gorenjski. V \xc5\xa1tirih oddelkih ko\xc5\xa1are je bilo 32 ljudi, med njimi nekaj tujih turistov. Zaradi nenadne spremembe vremena je pilot \xc5\xbee malo pred osmo uro posku\xc5\xa1al pristati, vendar se je ko\xc5\xa1ara, domnevno zaradi pojava stri\xc5\xbeenja vetra pri tleh, odbila od tal, zadela v drevo in nato strmoglavila, medtem pa je skupaj s kupolo \xc5\xa1e zagorela. Nesre\xc4\x8da se je zgodila v bli\xc5\xbeini I\xc5\xbeanske ceste med Ljubljano in Igom._NEWLINE_Ljudje na krovu, poleg pilota in kopilota \xc5\xa1e 30 potnikov, so med prevra\xc4\x8danjem popadali iz ko\xc5\xa1are in utrpeli zlome ter opekline. \xc5\xa0tirje so umrli na mestu nesre\xc4\x8de in dva kasneje v bolni\xc5\xa1ni\xc4\x8dni oskrbi, vsi ostali pa so bili po\xc5\xa1kodovani. Deset ljudi so morali o\xc5\xbeivljati re\xc5\xa1evalci, ki so prispeli na mesto nesre\xc4\x8de v desetih minutah; v tem \xc4\x8dasu je bil balon \xc5\xbee trdno na tleh, a je \xc5\xa1e gorel. V re\xc5\xa1evalni akciji je skupno sodelovalo 21 re\xc5\xa1evalnih ekip in dva helikopterja. Ve\xc4\x8dino po\xc5\xa1kodovanih so oskrbeli v UKC Ljubljana, pet so jih prepeljali v bolni\xc5\xa1nico Novo mesto, dva v UKC Maribor, po enega pa v celjsko in jeseni\xc5\xa1ko bolni\xc5\xa1nico. Zadnja \xc5\xbertev je umrla dva tedna po nesre\xc4\x8di v UKC Maribor, ve\xc4\x8d po\xc5\xa1kodovanih je bilo takrat \xc5\xa1e v intenzivni oskrbi.\n_START_SECTION_\nKasnej\xc5\xa1e dogajanje\n_START_PARAGRAPH_\nUprava RS za civilno letalstvo je presodila, da je bila med vzroki za nesre\xc4\x8do tudi pomanjkljiva regulacija dejavnosti, zato je 27. avgusta 2012 izdala za\xc4\x8dasno prepoved komercialnih letov s toplozra\xc4\x8dnimi baloni. Predlog varnostne direktive, ki je precej zaostrila pravila, so uskladili predstavniki uprave, ponudnikov in Letalske zveze Slovenije, po potrditvi so prvi ponudniki prejeli licence avgusta 2013. V vmesnem \xc4\x8dasu je ve\xc4\x8d ponudnikov zaradi izgube dohodka prenehalo s to dejavnostjo, preostali pa so zvi\xc5\xa1ali cene in se soo\xc4\x8dili z drasti\xc4\x8dnim upadom prometa._NEWLINE_Preiskava nesre\xc4\x8de je trajala ve\xc4\x8d kot dve leti. \xc5\xbde v vmesnem obdobju je pri\xc5\xa1el v javnost podatek, da pilot ni imel veljavnega dovoljenja za izvajanje komercialnih letov, saj naj ne bi opravil zdravni\xc5\xa1kega pregleda, a mu zaradi pomanjkljivega in\xc5\xa1pekcijskega nadzora polet ni bil prepre\xc4\x8den. Nekateri drugi balonarji so opozorili tudi, da je bil polet tvegan v danih vremenskih pogojih, posebej s tako velikim balonom, saj se je na satelitski sliki \xc5\xbee zjutraj videla vremenska fronta in so bile napovedane nevihte. Po drugi strani je pilot drugega balona, ki je poletel hkrati, a z nekaj te\xc5\xbeavami varno pristal, izjavil, da razmere niso kazale na mo\xc5\xbenost nenadne spremembe vremena._NEWLINE_Preiskovalci so v poro\xc4\x8dilu, objavljenem konec oktobra 2014, zapisali, da je bil neposredni vzrok napa\xc4\x8dna tehnika pristajanja. Tudi krivdo za po\xc5\xbear so pripisali pilotu, ki ni zaprl zapornih ventilov na jeklenkah. Plin je zaradi po\xc5\xa1kodbe instalacije ob trku za\xc4\x8del uhajati in se vnel. Poleg tega so izpostavili nespo\xc5\xa1tovanje predpisov in neupo\xc5\xa1tevanje vremenskih razmer kot posredna vzroka. Proti njemu je bil spro\xc5\xbeen sodni postopek. Na predobravnavnem naroku ni priznal krivde za povzro\xc4\x8ditev splo\xc5\xa1ne nevarnosti; oporekal je strokovnosti preiskovalcev, zanikal, da bi ga vremenska napoved opozorila na mo\xc5\xbenost poslab\xc5\xa1anja vremena in zatrdil, da zapornih ventilov na jeklenkah ni mogel zapreti, ker da je med nesre\xc4\x8do omedlel. Samo sojenje se je pri\xc4\x8delo konec novembra 2016, dve leti kasneje je bil na okro\xc5\xbenem sodi\xc5\xa1\xc4\x8du opro\xc5\xa1\xc4\x8den na podlagi mnenja izvedenca iz tujine.'